Лъка (дем Еордея)
Лъка или Лънка или Лънга (, Милохори, катаревуса: Μηλοχώριον, Милохорион, до 1927 година Λύγκα, Линка) е село в Егейска Македония, Гърция, в дем Еордея, област Западна Македония.

География 
Селото е разположено на 17 километра западно от Кайляри (Птолемаида) и на 3 километра от Емборе, в подножието на планината Мурик (Мурики). В селото е разположен Лъкенският манастир „Света Параскева“. През селото минава река Череши, която извира от Мурик в едноименната местност Череши, тече на изток и се влива в Чернево. В 1969 година реката е прекръстена на Керасорема (Κερασόρεμα), в превод Черешова река.

История

В Османската империя 
В края на XIX век Лъка е смесено турско-българско село. В „Етнография на вилаетите Адрианопол, Монастир и Салоника“, издадена в Константинопол в 1878 година и отразяваща статистиката на мъжкото население от 1873 година, Лека (Léka) е посочено като село в каза Джумали с 40 домакинства и 85 жители българи и 55 жители мюсюлмани. Според статистиката на Васил Кънчов („Македония. Етнография и статистика“) в 1900 година Лъка има 160 жители българи християни, 300 жители турци и 30 власи. В началото на XX век всички християни в Лъка са под върховенството на Българската екзархия. По данни на секретаря на екзархията Димитър Мишев („La Macédoine et sa Population Chrétienne“) в 1905 година в селото има 264 българи екзархисти. В подготовката за въстание от ВМОРО Лъка е включена в Мокренския център. Мокренецът Анастас Симеонов описва ситуацията в селото преди Илинденско-Преображенското въстание в 1903 година:

Според гръцка статистика от 1904 година селото е посочено като турско с 400 жители.

При избухването на Балканската война в 1912 година 2 души от Лъка са доброволци в Македоно-одринското опълчение.

В Гърция 
През войната селото е окупирано от гръцки части и остава в Гърция след Междусъюзническата война. Част от българското население се изселва в България. Боривое Милоевич пише в 1921 година („Южна Македония“), че Лъка (Лька) има 50 къщи турци, 20 къщи власи християни и 30 къщи цигани християни. В 1924 година след гръцката катастрофа в Гръцко-турската война турците от Лъка се изселват и в селото са заселени 246 души гърци бежанци от Мала Азия. В 1927 година селото е прекръстено на Милохорион. В същата 1928 година селото се смесено местно-бежанско със 77 бежански семейства и 321 жители бежанци.

В документ на гръцките училищни власти от 1 декември 1941 година се посочва, че в Лъка живеят 65 „чуждогласни българофонски семейства“, 30 влашки и 65 от Понт и Мала Азия.

Според Тодор Симовски в края на 90-те години на XX век съотношението между потомците на бежанците от Мала Азия и местното българоговорещо население в Лъка е 33% към 66%.

Личности 
 Родени в Лъка
  Георги Василев – Караджата (1885 – ?), български революционер от ВМОРО
  Никола Бъчваров (1879 - 1960), български революционер от ВМОРО и ВМРО
  Спиро Иванов (1869 – ?), македоно-одрински опълченец, 5 одринска дружина, Продоволствен транспорт на МОО

Външни препратки 
  История на Лъка 
  История на Лъка

Бележки 

Села в дем Еордея
Арумънски селища